
ВЪТРЕШНО ЗАМЕСТВАНЕ НА РАБОТНИК ИЛИ СЛУЖИТЕЛ

Статус на процедурата: актуална

Нормативна уредба
Кодекса на труда (КТ)
Наредба за структурата и организацията на работната заплата (НСОРЗ)

Юридическа характеристика
В трудовия процес възникват ситуации, при които работникът или служителят, титуляр на дадена длъжност, не може да изпълнява задълженията си за определен период от време. Продължителността на отсъствието е без значение. В тези случаи, ако изпълняваната от отсъстващия работник или служител дейност има важно значение за трудовия процес в предприятието, работодателят може да прецени дали да възложи изпълнението на задълженията на отсъстващия титуляр на друг работник или служител от същото предприятие при условията на така нареченото вътрешно заместване (тоест заместване между работници и служители при един работодател). На практика най-често необходимостта от вътрешно заместване се явява при отсъствия поради ползване на: платен годишен отпуск, отпуск за временна неработоспособност, бременност, раждане и отглеждане на малко дете, неплатен отпуск и други.
Вътрешното заместване на това основание е една правна възможност, а не задължение за работодателя. То зависи преди всичко от неговата преценка дали работата на отсъстващия работник или служител може да се разпредели между другите работници или служители, дали да назначи заместник или длъжността да остане незаета.
Нормата на чл. 259, ал. 1 КТ урежда вътрешното заместване на отсъстващ работник или служител от друг работник или служител, който се намира в трудово правоотношение със същия работодател. Вътрешно заместване е налице, когато работникът или служителят в рамките на установеното за него работно време изпълнява длъжността или работата на друг работник или служител от същото предприятие, който временно отсъства от работа независимо по какви причини. Това заместване се извършва със съгласието на работодателя и работника или служителя, изразено в писмена форма (допълнително споразумение).
Настоящата процедура има за цел да представи реда и условията, при които се осъществява вътрешното заместване на работник или служител.

Осъществяване на процедурата
Според разпоредбата на чл. 259, ал. 1 КТ, когато работник или служител изпълнява длъжност или работа на отсъстващ работник или служител, той ползва правата, произтичащи от тази длъжност, включително и трудовото възнаграждение, ако това е по-благоприятно за него. Ако той изпълнява през това време и своята работа или длъжност има право на допълнително трудово възнаграждение, което се уговаря между страните по трудовото правоотношение.
І. Условия за вътрешно заместване
За договаряне на вътрешно заместване е необходимо да са налице следните предпоставки:
- титулярът, заемащ съответната длъжност, трябва да отсъства (без значение за колко време);
- лицето, на което е предложено вътрешно заместване, да е в трудово правоотношение с работодателя;
- в длъжностната характеристика на лицето, което ще изпълнява длъжността на отсъстващия по вътрешно заместване, не трябва да фигурира задължението му да замества отсъстващия титуляр (защото в тази хипотеза в трудовите му задължения се включва заместването на отсъстващия и допълнително споразумяване с работодателя за вътрешно заместване е изключено).
ІІ. Вътрешен ход на процедурата
А. Хипотези на осъществяване на вътрешното заместване
Текстът на чл. 259, ал. 1 КТ съдържа две хипотези за осъществяване на вътрешното заместване.
1. Вътрешно заместване с преустановяване изпълнението на задълженията по основната длъжност на заместника
Първата хипотеза урежда случаите, когато заместващият работник или служител преустановява изпълнението на своята длъжност или работа и започва да изпълнява само длъжността или работата на отсъстващия работник или служител. В тези случаи законодателят предоставя на заместника две алтернативни възможности. В зависимост от това кое е по-благоприятно за него той може да се ползва от правата си по основната си длъжност или от правата, които произтичат от длъжността или работата на замествания, включително и трудовото възнаграждение. Изключение от принципа за ползване на по-благоприятното положение е, когато се касае за права на титуляра, които той има на лично основание като например полагащо се по-голямо допълнително трудово възнаграждение за прослужено време, за по-висока лична квалификация и други.
2. Втората хипотеза касае съвместяване в рамките на установеното за заместника работно време, на работата по основния му трудов договор и тази на отсъстващия работник или служител. Тук, условията на трудовото правоотношение по основната работа на заместника не се променят. За допълнителната работа, произтичаща от заместването, законодателят установява право на допълнително трудово възнаграждение, чийто размер се уговаря между страните по трудовото правоотношение. Не са предвидени ограничения в размера, но все пак работодателят би следвало да има предвид обема на извършваната работа, времето и условията на труд, както и други конкретни обстоятелства.
Б. Осъществяване на вътрешното заместване
Началото на процедурата започва с отправяне на предложение за подписване на споразумение за вътрешно заместване. Това предложение може да бъде направено както от работодателя, така и от работника или служителя. По отношение формата на предложението няма нормативно установени изисквания. Обикновено то се прави устно. В случаите, когато страните по трудовото правоотношение са постигнали съгласие за вътрешно заместване те уговарят начина на неговото реализиране, т. е. коя от двете хипотези на чл. 259, ал. 1 КТ ще се приложи.
Разпоредбата на чл. 259, ал. 3 КТ изисква вътрешното заместване да се извършва със съгласието на работодателя и работника или служителя, изразено в писмена форма. От това следва, че то трябва да се оформи с писмено споразумение между страните, в което изрично и точно да е изразена писмената воля на двете страни за осъществяване на заместването.
Задължителни реквизити на ДОПЪЛНИТЕЛНОТО СПОРАЗУМЕНИЕ ЗА ВЪТРЕШНО ЗАМЕСТВАНЕ са:
- трите имена и длъжността на заместващия;
- трите имена и длъжността на замествания;
- срокът на заместването;
- размерът на трудовото възнаграждение, което ще получава заместникът;
- начинът на осъществяване на вътрешното заместване.
С оглед избягване на евентуален трудов спор между страните добре би било в споразумението да бъде отразено, че при завръщане на замествания работник или служител заместникът се връща на длъжността или работата, която е изпълнявал до заместването. Обстоятелството, че на неговата длъжност или място междувременно може да е назначен заместник е без значение.
В случаите, когато работникът или служителят, в рамките на установеното за него работно време, заедно с изпълнение на основната си работа ще изпълнява и работата на отсъстващия работник или служител няма пречка да се уговорят и допълнителни клаузи към споразумението. Например дали изцяло или само някои от трудовите задължения на замествания ще бъдат възложени на заместника, времето през работния ден, в което ще се извършват, и други.
Допълнителното споразумение се сключва преди започване на вътрешното заместване.

Резултат от процедурата
Предвид изискването, че вътрешното заместване се извършва със съгласието на работодателя и на работника или служителя, изразено в писмена форма, същото не може да се осъществява въз основа на еднолична заповед на работодателя. В случаите на отказ от страна на работника или служителя да замества отсъстващия, той не носи отговорност за това.
Липсата на писмено споразумение между страните по трудовото правоотношение за вътрешно заместване не е пречка работникът или служителят да получава възнаграждението за заместването (чл. 259, ал. 3 КТ).
Работник или служител, който по длъжност е заместник на отсъстващия не може да се ползва от правата по чл. 259, ал. 1 КТ.
Според разпоредбата на чл. 17, ал. 1, т. 4 НСОРЗ в брутното трудово възнаграждение за определяне на възнаграждението за платен годишен отпуск по чл. 177 КТ или на обезщетенията по чл. 228 КТ се включва и допълнителното трудово възнаграждение при вътрешно заместване по чл. 259 КТ.
